คิดหนี-เจอหมายจับ ป.ป.ช.ขู่ ปู ห้ามเบี้ยววันฟ้อง
เร่งสอย38ส.ว.ต่อ อ๋อยซัดโรดแม็ป 7ขั้นเพื่อคงอำนาจ หึ่งมีเชือดผวจ.อื้อ,ป.ป.ช.ขู่ประสานพนักงานสอบสวนออกหมายจับ ยิ่งลักษณ์ หากเผ่น หนีคดีอาญาจำนำข้าว เดินเครื่องสอยต่อ 38 อดีต ส.ว. แก้ รธน.มิชอบ ปานเทพ-วิชัย ยันฐานความผิดต่างกัน ยกมติไม่ถอดถอน สมศักดิ์-นิคม เทียบเคียงไม่ได้ จ่อแจ้งข้อหาฟันอาญา ม.157 อดีต ส.ส.เสียบบัตรแทนกันสัปดาห์นี้ ทีมทนายปู ถกเครียดวางแนวสู้ชั้นศาลฎีกาฯ ขอไต่สวนเพิ่มพยานที่ถูก ป.ป.ช.เมิน พท.ย้ำสงบนิ่งไม่จุดไฟขัดแย้ง รอเวลาชำระแค้นบนเวทีเลือกตั้ง จาตุรนต์ ฉะเกมกำจัดตระกูลชินวัตร ทำลายล้าง พท. ถอดรหัสหายนะนักการเมือง โรดแม็ป 7ขั้นต่อท่ออำนาจคณะรัฐประหาร ยึดอำนาจเปลี่ยนรัฐบาล-แก้กติกาไม่ต้องเปลืองแรงปฏิวัติ แกนนำแดงเตือนรัฐบาลอย่าย่ามใจเหิมเกริม สารพัดกลุ่มคอยจังหวะรวมตัวไล่ นิพิฏฐ์ ท้า ทักษิณ-ยิ่งลักษณ์ รับผิดพร้อมชงนิรโทษกรรมให้,หลังสภานิติบัญญัติแห่งชาติ (สนช.) มีมติด้วยคะแนนท่วมท้นถอดถอน น.ส.ยิ่งลักษณ์ ชินวัตร อดีตนายกรัฐมนตรี และอยู่ระหว่างรออัยการสูงสุดร่างสำนวนคำฟ้องคดีอาญาโครงการรับจำนำข้าวภายใน 1 เดือน ล่าสุดนายสรรเสริญ พลเจียก เลขาธิการ ป.ป.ช. ระบุว่าหากผู้ถูกฟ้องมีพฤติการณ์หลบหนีจะประสานงานพนักงานสอบสวนเพื่อออกหมายจับ,เมื่อวันที่ 25 ม.ค. นายสรรเสริญ พลเจียก เลขาธิการ ป.ป.ช. กล่าวถึงขั้นตอนการประสานงานกับอัยการสูงสุดในการนำตัว น.ส.ยิ่งลักษณ์ ชินวัตร อดีตนายกรัฐมนตรี ส่งฟ้องต่อศาลฎีกาแผนกคดีอาญาของผู้ดำรงตำแหน่งทางการเมืองว่า หลังจากนี้ต้องรออัยการสูงสุดร่างสำนวนคำฟ้องคดีอาญาโครงการรับจำนำข้าวของ น.ส.ยิ่งลักษณ์ เพื่อส่งฟ้องต่อศาลฎีกาฯ ทราบว่าจะใช้เวลาประมาณ 1 เดือน เมื่ออัยการสูงสุดร่างสำนวนเสร็จแล้ว จะประสานงานมายัง ป.ป.ช. เพื่อให้ ป.ป.ช.ทำหนังสือแจ้งไปยังผู้ถูกฟ้องทราบ เพื่อให้เดินทางไปรายงานตัวต่ออัยการสูงสุดในวันที่จะส่งฟ้องคดี หากผู้ถูกฟ้องไม่ไปรายงานตัวตามวันเวลาที่กำหนด อัยการสูงสุดจะประสานมายัง ป.ป.ช.อีกครั้ง เพื่อให้ดำเนินการนำตัวให้ได้มาในการส่งฟ้อง ซึ่ง ป.ป.ช.อาจจะติดต่อไปยังผู้ถูกฟ้องโดยตรง หรือหากพบว่ามีพฤติการณ์หลบหนี ก็จะประสานงานกับพนักงานสอบสวน เพื่อดำเนินการออกหมายจับต่อไป แต่เชื่อว่าผู้ถูกฟ้องพร้อมที่จะสู้คดีในกระบวนการยุติธรรม,นายสรรเสริญ พลเจียก เลขาธิการ ป.ป.ช. กล่าวว่า ในสัปดาห์นี้องค์คณะไต่สวนสำนวนคดีอาญากรณีอดีต ส.ส.เสียบบัตรแทนกัน จากกรณีการแก้ไขรัฐธรรมนูญเรื่องที่มา ส.ว.โดยมิชอบ ได้รวบรวมหลักฐานเสร็จในเบื้องต้นแล้ว จะสรุปข้อเท็จจริงเข้าสู่ที่ประชุม ป.ป.ช.ชุดใหญ่พิจารณาแจ้งข้อกล่าวหาแก่อดีต ส.ส.ที่มีความผิดในการเสียบบัตรแทนกัน ข้อหาปฏิบัติหน้าที่โดยมิชอบตามประมวลกฎหมายอาญา มาตรา 157 กรณีการเสียบบัตรแทนกัน นอกจากนี้จะมีการพิจารณาไปถึงอดีต ส.ส.บางส่วนที่อยู่ในคลิปเหตุการณ์ที่มีการเสียบบัตรแทนกันว่า มีส่วนร่วมในการเสียบบัตรแทนกันด้วยหรือไม่ ซึ่งถือเป็นความผิดเฉพาะตัว ไม่สามารถเหมารวมเอาผิดอดีต ส.ส.ทั้งสภาฯได้,ด้านนายวิชัย วิวิตเสวี กรรมการ ป.ป.ช.ในฐานะได้รับมอบหมายจาก ป.ป.ช.ให้เป็นตัวแทนไปแถลงเปิดคดีอดีต 38 ส.ว.แก้ไขรัฐธรรมนูญเรื่องที่มา ส.ว.โดยมิชอบต่อที่ประชุม สนช.ในเดือน ก.พ.กล่าวถึง การพิจารณาคดีถอดถอนอดีต 38 ส.ว.ว่า ไม่สามารถนำผลการลงมติการไม่ถอดถอนในคดีถอดถอนนายนิคม ไวยรัชพานิช อดีตประธานวุฒิสภา และนายสมศักดิ์ เกียรติสุรนนท์ อดีตประธานรัฐสภา มาเทียบเป็นบรรทัดฐานในคดี 38 อดีต ส.ว.ได้ว่าจะไม่มีความผิดเหมือนกัน แม้ว่ามีฐานความผิดเรื่องการแก้ไขรัฐธรรมนูญเหมือนกันก็ตาม เพราะการกระทำความผิดของอดีต 38 ส.ว. มีพฤติการณ์ในการกระทำผิดที่แตกต่างกันไป ดังนั้น ผลการลงมติในคดีนี้อาจจะเหมือนหรือแตกต่างกับคดีนายนิคม หรือนายสมศักดิ์ก็ได้,นายปานเทพ กล้าณรงค์ราญ ประธาน ป.ป.ช. กล่าวว่า ป.ป.ช.มั่นใจในข้อเท็จจริงและพยานหลักฐานในสำนวนคดี 38 อดีต ส.ว.ที่ส่งไปให้ สนช.พิจารณาถอดถอน แต่จะเอาผิดได้หรือไม่ขึ้นอยู่กับดุลพินิจของ สนช. อย่างไรก็ตาม คดีนายนิคมและนายสมศักดิ์กับคดีอดีต 38 ส.ว.มีข้อเท็จจริงแตกต่างกัน เพราะคดีนายนิคมและนายสมศักดิ์เป็นเรื่องของการปฏิบัติหน้าที่ในฐานะประธานที่ประชุม แต่คดีอดีต 38 ส.ว.เป็นเรื่องการลงมติ ซึ่งใน 38 คนก็มีพฤติการณ์กระทำผิดแตกต่างกันไป ไม่เหมือนกันทุกคนเช่น บางคนเข้าชื่อเสนอแก้ไขกฎหมายรัฐธรรมนูญเพียงอย่างเดียว บางคนไปลงมติโหวตในมาตราที่เป็นผลประโยชน์ทับซ้อนที่ให้อดีต ส.ว.ลงสมัครเลือกตั้งได้ โดยไม่ต้องเว้นวรรค หรือบางคนทั้งเข้าชื่อเสนอกฎหมายและลงมติในเรื่องที่เป็นผลประโยชน์ทับซ้อนด้วย ดังนั้นฐานความผิดทั้ง 38 คนจึงไม่เหมือนกัน จึงขึ้นอยู่กับที่ประชุม สนช.จะมีมติอย่างไร,นายทวีศักดิ์ สูทกวาทิน สนช. กล่าวถึงกระบวนการพิจารณาคดีถอดถอนอดีต 38 ส.ว.แก้ไขรัฐธรรมนูญเรื่องที่มา ส.ว.โดยมิชอบว่า ขณะนี้เรื่องอดีต 38 ส.ว.เข้าสู่กระบวนการพิจารณาของ สนช.แล้ว จึงต้องเดินหน้าขั้นตอนถอดถอนต่อไป แม้ที่ผ่านมา สนช.จะลงมติไม่ถอดถอนนายนิคม ไวยรัชพานิช อดีตประธานวุฒิสภา และนายสมศักดิ์ เกียรติสุรนนท์ อดีตประธานรัฐสภา แต่คงไม่ใช่เป็นบรรทัดฐานกำหนดว่า สนช.จะลงมติไม่ถอดถอนอดีต 38 ส.ว.ด้วย คงเป็นเพียงแค่ดุลพินิจประกอบการพิจารณาเท่านั้น เพราะต้องฟังข้อมูลการแถลงเปิดคดีจาก ป.ป.ช.เป็นหลักก่อนว่ามีเหตุผลการถอดถอนอย่างไรบ้าง เพราะเท่าที่ทราบอดีต ส.ว.ทั้ง 38 คนต่างมีฐานความผิดไม่เหมือนกัน คาดว่า สนช.คงใช้เวลาพิจารณาคดีไม่เกิน 1 เดือน นับจากการแถลงเปิดคดีในวันที่ 25 ก.พ. ก็น่าจะรู้ผลการลงมติ หากไม่มีการเล่นเกมยืดเยื้ออะไรกัน ส่วนคดีการถอดถอนอดีต ส.ส. 268 คน กรณีการแก้ไขรัฐธรรมนูญ เรื่องที่มา ส.ว.โดยมิชอบนั้น หาก ป.ป.ช.พิจารณาเสร็จแล้ว ส่งเรื่องมาให้ สนช. ก็พร้อมจะดำเนินการเข้าสู่ขั้นตอนการถอดถอนต่อไป,ที่ผ่านมา ป.ป.ช.ทำงานเหนื่อยยาก ไต่สวนแต่ละคดีมาเป็นเวลานาน อยู่ๆสังคมจะเอาข้อเท็จจริงในคดีหนึ่งมาเปรียบเทียบว่าเป็นบรรทัดฐานกับอีกคดีก็คงไม่ได้ ถ้าเป็นเช่นนั้น ป.ป.ช.คงไม่ต้องทำอะไรแล้ว ดังนั้น สนช.ต้องฟังข้อมูลและเหตุผลจาก ป.ป.ช.ก่อน จากนั้นจึงค่อยมาใช้ดุลพินิจของแต่ละคนว่าจะดำเนินการถอดถอนหรือไม่ อย่างไร นายทวีศักดิ์กล่าว,นายดิเรก ถึงฝั่ง สมาชิกสภาปฏิรูปแห่งชาติ (สปช.) ในฐานะ 1 ใน 38 อดีต ส.ว.ที่ถูกยื่นถอดถอนกรณีการแก้ไขรัฐธรรมนูญเรื่องที่มา ส.ว.โดยมิชอบต่อ สนช. กล่าวถึงแนวทางต่อสู้คดีการถอดถอนต่อ สนช.ว่า แนวทางการต่อสู้คดีในการแถลงเปิดคดีวันที่ 25 ก.พ. อดีต ส.ว.ทุกคนคงจะมอบให้ตนเป็นผู้แถลงเปิดคดีชี้แจงข้อเท็จจริงทั้งหมดต่อที่ประชุมสนช.ในวันที่ 25 ก.พ. ซึ่งจะชี้แจงไปตามข้อเท็จจริงและข้อกฎหมายทั้งหมด ขอยืนยันว่าการแก้ไขรัฐธรรมนูญเป็นการทำหน้าที่ตามรัฐธรรมนูญ ที่เปิดโอกาสให้สมาชิกรัฐสภาดำเนินการแก้ไขได้ อีกทั้งการลงมติตามในมาตราใดๆ ยังได้รับเอกสิทธิ์คุ้มครองตามรัฐธรรมนูญอีก จึงมั่นใจว่าไม่น่าจะมีปัญหาแต่อย่างใด ทุกอย่างเป็นการทำตามหน้าที่ ซึ่งกรณีที่ สนช.มีมติไม่ถอดถอนนายนิคม ไวยรัชพานิช อดีตประธานวุฒิสภา และนายสมศักดิ์ เกียรติสุรนนท์ อดีตประธานรัฐสภา กรณีการแก้ไขรัฐธรรมนูญ เรื่องที่มา ส.ว.โดยมิชอบทำให้อดีต 38 ส.ว.มีความสบายใจขึ้นในระดับหนึ่ง,นายประสาร มฤคพิทักษ์ สมาชิกสภาปฏิรูปแห่งชาติ (สปช.) และกลุ่ม 40 ส.ว.กล่าวถึงกรณีอดีต ส.ส.พรรคเพื่อไทยและแกนนำเสื้อแดงระบุว่าตระกูลชินวัตรถูกตามล้างหลังถูก สนช.ถอดถอนว่า ความจริงแล้ว น.ส.ยิ่งลักษณ์และพวกควรจะกล่าวโทษคนที่อยู่ต่างประเทศมากกว่า เพราะเป็นเรื่องที่ ทักษิณคิด เพื่อไทยทำ แต่คนรับกรรมคือยิ่งลักษณ์ มติประวัติศาสตร์ที่คะแนนถอดถอนท่วมท้นถึง 190 ต่อ 18 คะแนน เพราะ 1.มีพยานเชิงประจักษ์มากมายปรากฏต่อสังคมไทยต่อเนื่องยาวนาน ทั้งปัญหาทางการเงิน ชาวนาฆ่าตัวตาย พรรคเพื่อไทยจะปั้นแต่งอย่างไรก็ไม่มีใครเชื่อ 2.หาก สนช.ไม่ถอดถอนกระแสจะตีกลับ ทำให้ สนช.และ คสช.ต้องรับหน้าเสื่อสาหัสยิ่งกว่า 3.การไม่มาตอบคำถามในที่ประชุม สนช.แสดงถึงความไม่เคารพ เหมือนที่เคยเลี่ยงการตรวจสอบของรัฐสภาสมัยเป็นนายกฯ และทำให้ข้อครหาเรื่องไม่กล้าตอบคำถามสดในสภาเป็นประเด็นที่มีน้ำหนักมากยิ่งขึ้น คำตอบโต้ของฝ่าย น.ส.ยิ่งลักษณ์ว่าถูกกลั่นแกล้งไม่มีความหมายอะไร เพราะองค์กรต่างๆที่เกี่ยวข้องมีข้อยุติตรงกันว่า เป็นมหกรรมทุจริตครั้งประวัติศาสตร์ ส่งผลสะเทือนทางลบมหาศาลต่อประเทศไทยไปอีกนาน เป็นไปไม่ได้ที่องค์กรเหล่านั้นจะสมคบคิดกลั่นแกล้งคนคนหนึ่งอย่างไร้หลักฐานไร้เหตุผล,ด้านนายเอนก เหล่าธรรมทัศน์ กรรมาธิการยกร่างรัฐธรรมนูญ ในฐานะประธานคณะทำงานพิจารณาแนวทางการสร้างความปรองดอง กล่าวว่ากรณี สนช.ลงมติถอดถอน น.ส.ยิ่งลักษณ์ ชินวัตร อดีตนายกฯ อาจส่งผลกระทบต่อแนวทางการสร้างความปรองดองบ้างแต่ไม่มาก เพราะอารมณ์ความรู้สึกของสังคมไทยไม่ได้เป็นความรู้สึกเดียวกันทั้งหมด ก่อนยึดอำนาจก็แบ่งออกเป็นสองฝ่ายอยู่แล้ว จึงจำเป็นต้องทำความเข้าใจ และเร่งเดินหน้าทำให้เกิดบรรยากาศเกิดความปรองดอง ซึ่งเป็นเรื่องที่ต้องทำในระยะยาว จึงต้องพยายามทำให้ทุกฝ่ายพูดคุยกันให้ได้ตามที่ได้วางแนวทางเอาไว้,พล.อ.อุดมเดช สีตบุตร หรือบิ๊กโด่ง รมช.กลาโหม และ ผบ.ทบ.กล่าวว่า การถอดถอน น.ส.ยิ่งลักษณ์ ชินวัตร อดีตนายกฯ กับการสร้างความปรองดองต้องแยกออกจากกัน การถอดถอนเป็นเรื่องของกฎหมาย ใครทำถูกหรือผิดกฎหมายเป็นผู้ตัดสิน ส่วนการปรองดองเป็นเรื่องทำความเข้าใจในแนวคิดที่แตกต่าง มาปนกันไม่ได้ พิจารณาคดีเป็นไปตามกฎหมายที่มี โดยความเห็นส่วนตัว เราพยายามทำให้เกิดความเท่าเทียมกันอยู่แล้ว ถ้าไม่มีประเด็นไปทำผิดกฎหมายขึ้นมา มันคงไม่มีปัญหาอะไร และ สนช.ลงมติโดยอิสระ ไม่มีกลั่นแกล้งอะไรใคร ว่าตามขั้นตอนของกฎหมายทุกอย่าง บางสิ่งบางอย่างมันเป็นเรื่องตัวกฎหมายต้องยอมรับ มีขั้นตอนการต่อสู้อย่างไร ก็ให้ต่อสู้ไปขั้นตอนของกฎหมาย,เมื่อถามว่า มีการติดตามการเคลื่อนไหวของกลุ่มการเมืองภายหลังลงมติถอดถอนหรือไม่ พล.อ.อุดมเดชกล่าวว่า ด้วยหน้าที่รับผิดชอบงานด้านความมั่นคงต้องติดตามละเลยไม่ได้ ซึ่งติดตามมาก่อนการถอดถอนแล้ว เพราะเชื่อว่ามีบางฝ่ายต้องเกิดความไม่เข้าใจออกมาเคลื่อนไหว กองทัพจำเป็นต้องตรวจสอบการเคลื่อนไหวต่างๆ ถ้ามันนอกกรอบต้องพูดคุยทำความเข้าใจกัน เมื่อถามว่ามั่นใจหรือไม่ว่าเหตุการณ์หลังจากนี้จะไม่เกิดความวุ่นวาย พล.อ.อุดมเดช ตอบว่า ต้องช่วยกัน ขณะนี้บ้านเมืองกำลังเดินไปได้ด้วยดีแล้ว หลายคนพอใจ ถ้ามีการเคลื่อนไหวมีการชุมนุมก็ต้องคุมให้ได้เช่นเดียวกัน เพื่อให้การปฏิรูป การร่างรัฐธรรมนูญเดินต่อไปได้อย่างสมบูรณ์ ถูกต้อง เพื่อให้ได้รัฐบาลที่มาจากการเลือกตั้งตามที่ทุกคนต้องการ บนกติกาที่มีการปรับและเห็นว่าดีที่สุดแล้ว ดังนั้นต้องให้ความร่วมมือด้วย,เมื่อถามว่า น.ส.ยิ่งลักษณ์ยังสามารถขออนุญาตเดินทางไปต่างประเทศได้อยู่หรือไม่ พล.อ.อุดมเดช กล่าวว่า ตอนนี้ พล.อ.ประยุทธ์ จันทร์โอชา นายกรัฐมนตรี ในฐานะหัวหน้า คสช.ยังไม่มีคำสั่งระงับใครทั้งสิ้น ระบบวางไว้อยู่แล้ว ใครต้องขอตามขั้นตอนบ้าง พิจารณาตามความเหมาะสม ใครไปไหนขอให้ระบุชี้แจงมา ที่ผ่านมายังไม่เคยเห็นยับยั้งท่านใด เพียงแต่ขอให้ระมัดระวังการเคลื่อนไหวเท่านั้น และที่ผ่านมายังไม่พบทำให้กระทบต่อความมั่นคงแต่อย่างใด แต่ถ้าทำให้กระทบต่อความมั่นคงก็ต้องพิจารณาแต่ละท่านไป อยากเรียนว่า ท่านที่เดินทางไปเมื่อขออนุญาตแล้วให้ไป ทำอะไรอยู่ในกรอบด้วย และขอบคุณที่ส่วนใหญ่ปฏิบัติตามกรอบอย่างดี แต่ทั้งนี้ต้องติดตามสถานการณ์เป็นช่วงๆไป,พ.อ.วินธัย สุวารี โฆษกคณะรักษาความสงบแห่งชาติ (คสช.) และโฆษกกองทัพบก กล่าวว่า จนถึงขณะนี้ยังไม่พบมีการเคลื่อนไหวที่มีแนวโน้มจะนำไปสู่เหตุวุ่นวาย ทุกอย่างยังปกติ มีกองกำลังรักษาความสงบเรียบร้อย (กกล.รส.) ดูแลรักษาความสงบภายใต้กฎอัยการศึก มีเพียงการแสดงความคิดเห็นโดยทั่วไปของผู้เห็นต่างเท่านั้น ขอให้เข้าใจเรื่องของ น.ส.ยิ่งลักษณ์ ชินวัตร อดีตนายกฯ เป็นไปตามกระบวนการยุติธรรมและข้อกฎหมาย เป็นคนละส่วนกับงานปรองดอง คสช.ไม่มีการชี้นำ สนช.ลงมติตามข้อเท็จจริง และจนถึงขณะนี้ น.ส.ยิ่งลักษณ์ยังไม่ได้มีการแจ้งคสช.เพื่อขอเดินทางออกนอกประเทศในช่วงนี้แต่อย่างใด ซึ่งหาก น.ส.ยิ่งลักษณ์ หรือบุคคลที่เคยถูกคสช.ให้เข้ารายงานตัวจะเดินทางออกนอกประเทศก็ต้องปฏิบัติตามเงื่อนไขเดิม คสช.ในการขออนุญาต,ผู้สื่อข่าวรายงานจากพรรคเพื่อไทยว่า สำหรับการเตรียมตัวต่อสู้คดีอาญาโครงการรับจำนำข้าวของ น.ส.ยิ่งลักษณ์ ชินวัตร อดีตนายกรัฐมนตรี ต่อศาลฎีกาแผนกคดีอาญาของผู้ดำรงตำแหน่งทางการเมืองนั้น ขณะนี้ทีมทนายความของ น.ส.ยิ่งลักษณ์ได้หารือกันและกำลังรอดูคำฟ้องจากอัยการสูงสุดในคดีดังกล่าว เพื่อนำมาเป็นข้อมูลในการต่อสู้คดี เบื้องต้นได้เก็บรวบรวมหลักฐานที่จะไว้ใช้ต่อสู้คดีหลายประเด็น อาทิ เรื่องการแถลงเปิดและปิดคดีโครงการจำนำข้าวของ น.ส.ยิ่งลักษณ์ต่อที่ประชุม สนช. การขอให้ศาลฎีกาฯสอบเพิ่มเติมพยานบุคคลและเอกสารต่างๆ ที่ ป.ป.ช.ไม่รับฟังในชั้นไต่สวน ข้อมูลโต้แย้งข้อกล่าวหากรณีปลัดกระทรวงพาณิชย์ที่มีการไปแจ้งความดำเนินคดีกับคู่สัญญาโครงการจำนำข้าว ในสมัยรัฐบาล น.ส.ยิ่งลักษณ์ ข้อมูลโต้แย้งเรื่องการขาดทุนโครงการจำนำข้าวของคณะอนุกรรมการปิดบัญชีโครงการจำนำข้าวที่มีวิธีคิดความเสียหายไม่ถูกต้อง อย่างไรก็ตาม ขณะนี้ทีมทนายความของ น.ส.ยิ่งลักษณ์เห็นพ้องกันว่าจะขอรอดูสถานการณ์การเมือง 7 วัน ยังไม่ขอออกมาชี้แจงเรื่องการเตรียมตัวต่อสู้คดี เพราะเกรงว่าจะมีการขยายความให้กลายเป็นประเด็นทางการเมือง ยิ่งจะกลายเป็นแรงกดดันให้อัยการสูงสุดเร่งส่งฟ้องคดีอาญา น.ส.ยิ่งลักษณ์เร็วขึ้น,วันเดียวกัน นายจาตุรนต์ ฉายแสง อดีต รมว.ศึกษาธิการ และแกนนำพรรคเพื่อไทย โพสต์เฟซบุ๊กถึงกรณีสภานิติบัญญัติแห่งชาติ (สนช.) ลงมติถอดถอน น.ส.ยิ่งลักษณ์ ชินวัตร อดีตนายกฯว่า การถอดถอนนี้ขัดหลักการประชาธิปไตยและหลักนิติธรรมอย่างสิ้นเชิง วัตถุประสงค์กำจัดตระกูลชินวัตร ทำลายล้างพรรคเพื่อไทย เป็นไปตามความมุ่งหมายของผู้ทำและผู้สนับสนุนทำรัฐประหาร การเข้ายึดอำนาจของคสช.เพื่อแก้ปัญหาความขัดแย้ง สร้างความปรองดองเป็นเพียงข้ออ้าง และเชื่อว่ายังไม่จบแค่นี้ การถอดถอนเป็นเพียงแค่สร้างระบบการปกครองที่ไม่เป็นประชาธิปไตย ที่จะต้องมีหลักประกันว่า เมื่อยอมให้มีการเลือกตั้ง อำนาจในการบริหารปกครองประเทศยังต้องอยู่ในมือของคนส่วนน้อยที่ไม่มาจากการเลือกตั้งเท่านั้น ไม่ใช่ประชาชน,นายจาตุรนต์กล่าวว่า ถอนรหัสได้ไม่ยาก เป็นการวางโรดแม็ปที่ว่า 1.กำจัดตระกูลชินวัตร 2. ลดบทบาทนักการเมืองจากการเลือกตั้ง 3.กำหนดให้คนนอกเป็นนายกฯได้ 4.วุฒิสภาและองค์กรอิสระไม่ได้มาจากการเลือกตั้ง กำหนดที่มาและการดำรงอยู่ของรัฐบาลได้ 5.นโยบายบริหารประเทศทั้งระยะสั้นและระยะยาวถูกกำหนดไว้หมดแล้วในรัฐธรรมนูญ และแนวทางการปฏิรูปและวิสัยทัศน์ของประเทศ 6. มีกลไกที่คอยกำกับให้รัฐบาลหลังการเลือกตั้งต้องทำตามสิ่งที่กำหนดไว้ และป้องกันไม่ให้มีการแก้ไขเปลี่ยนแปลงได้ 7.เพิ่มอำนาจศาลรัฐธรรมนูญในการตีความรัฐธรรมนูญมาตรา 7 เพื่อให้ผู้มีอำนาจสามารถเปลี่ยนรัฐบาลและแก้ไขกติกาได้ ไม่ต้องรัฐประหารให้เหนื่อยแรง นี้คือความเลวร้ายและหายนะที่กำลังเกิดขึ้น ต้องช่วยกันป้องกัน ไม่ได้เสนอให้ใครชุมนุมเดินขบวน แต่เสียงประชาชนมีความหมายเสมอหากร่วมกันมากขึ้นๆ,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงท่าทีพรรคเพื่อไทยภายหลังสนช.ลงมติถอดถอน น.ส.ยิ่งลักษณ์ ชินวัตร อดีตนายกรัฐมนตรีว่า แม้ น.ส.ยิ่งลักษณ์และพรรคเพื่อไทย จะรู้สึกไม่ได้รับความเป็นธรรม แต่จะไม่นำมาเป็นประเด็นเคลื่อนไหวทางการเมือง เพื่อจุดไฟความขัดแย้งเพิ่มขึ้นอีก ขณะนี้เป็นเวลาที่ น.ส.ยิ่งลักษณ์ และพรรคเพื่อไทยต้องแสวงหาความยุติธรรม เพื่อพิสูจน์ตัวเองผ่านการต่อสู้ตามกระบวนการยุติธรรม ส่วนกระแสข่าว น.ส.ยิ่งลักษณ์ และพรรคเพื่อไทย จะแถลงข่าวกำหนดท่าทีตามสถานที่ต่างๆนั้น ยืนยันว่าไม่เป็นจริง แม้จะเจ็บปวด แต่จะไม่นำมากำหนดท่าทีใดๆ ในบรรยากาศประชาธิปไตยที่วังเวงในขณะนี้ หากฝ่ายผู้มีอำนาจปล่อยให้มีการไล่ล่าไม่จบสิ้น ระบบนิติธรรมเสื่อมสลาย เหตุการณ์อาจจะเกิดซ้ำ เหมือนปัญหาบางพื้นที่ของประเทศที่แก้ปัญหาไม่จบ,น.ส.ยิ่งลักษณ์และพรรคเพื่อไทยอยากเห็นประเทศไทยมีความสงบสุข เดินหน้าต่อไปได้ ลำพังให้รัฐบาลแก้ปัญหาเศรษฐกิจก็หนักแล้ว จึงไม่ควรมีใครมาเคลื่อนไหวซ้ำเติมปัญหาประเทศ ส่วนความ รู้สึกของประชาชนแต่ละคนคงห้ามกันไม่ได้ หวังว่า เมื่อประเทศเข้าสู่ในระบอบประชาธิปไตยที่สมบูรณ์ น.ส.ยิ่งลักษณ์จะได้รับความยุติธรรม เหตุการณ์ที่เกิด ขึ้นนี้ต้องทดเจ็บเก็บไว้ในใจ รอเวลาแสดงออกในคูหา เลือกตั้งอย่างเต็มที่ เมื่อถึงเวลา นายอนุสรณ์กล่าว,นพ.เชิดชัย ตันติศิรินทร์ อดีต ส.ส.บัญชีรายชื่อ พรรคเพื่อไทย และแกนนำ นปช. กล่าวว่า ยืนยันว่า นปช.จะไม่มีการเคลื่อนไหวใดๆ ยังอยู่ในที่มั่น ภาย หลังจากที่ สนช.มีติถอดถอน น.ส.ยิ่งลักษณ์ แต่คน เสื้อแดงไม่ได้มีกลุ่ม นปช.แค่กลุ่มเดียว ยังมีกลุ่มเสื้อแดงอื่นๆ ที่รักความเป็นธรรม และไม่ใช่ลูกน้องของ นปช. จึงไม่สามารถการันตีได้ว่าจะมีการเคลื่อน ไหวหรือไม่ คนเสื้อแดงมีอยู่ในทุกวิชาชีพ ไม่ใช่รากหญ้าเพียงอย่างเดียว มีทั้งตำรวจ และทหารด้วย ส่วนการเคลื่อนไหวในระยะยาวของ นปช. คงต้อง มีการคุยกันว่าจะเคลื่อนไหวอย่างไร แต่ส่วนตัวเห็นว่า ในอนาคตควรต้องมีการเคลื่อนไหวอะไรบ้าง หากยังไม่มีความเป็นธรรมเกิดขึ้น และไม่มีการคืนอำนาจให้ประชาชนโดยเร็ว ปลายปี 58 ต้องเลือกตั้งให้แล้วเสร็จ ไม่ใช่ไปเลือกตั้งปี 59,ขอให้รัฐบาลอย่าย่ามใจ อย่าเหิมเกริม เพราะจะมีคนหมั่นไส้ ไม่ชอบ ตอนนี้คนเสื้อแดงอึดอัด แต่ทำอะไรไม่ได้ แต่หากเศรษฐกิจยังย่ำแย่อยู่ และยังไม่มีความเป็นธรรมเกิดขึ้น คงไม่ใช่มีแต่กลุ่มเสื้อแดง อย่างเดียวที่จะออกมาเคลื่อนไหว คงจะมีกลุ่มอื่นๆ ออกมาร่วมเคลื่อนไหวด้วย นพ.เชิดชัยกล่าว,ขณะที่นายจุฤทธิ์ ลักษณวิศิษฏ์ รองโฆษกพรรคประชาธิปัตย์ กล่าวถึงกรณี น.ส.ยิ่งลักษณ์ ชินวัตร อดีตนายกฯ แถลงว่า หลักนิติธรรมได้ตายไปแล้วว่า ควรต้องทบทวนใหม่ วันนี้หลักนิติธรรมฟื้นแล้วต่างหาก คนทำผิดต้องถูกลงโทษ การกล่าวหาผู้ออกมาต่อต้านการทุจริตจำนำข้าวว่าไม่รักชาวนา เป็นแค่การเบี่ยงประเด็นยังคงเอาดีใส่ตัวเอาชั่วใส่คนอื่น ขอให้ยอมรับมติของ สนช. ซึ่งมีมติไม่ถอดถอนนายนิคม ไวยรัชพานิช อดีตประธานวุฒิสภา และนายสมศักดิ์ เกียรติสุรนนท์ อดีตประธานรัฐสภาคราวเดียวด้วย แม้ผลออกมาจะไม่ถูกใจ น.ส.ยิ่งลักษณ์ แต่ต้องยอมรับ หยุดโทษคนอื่น แล้วหันมองตนเองว่าที่ผ่านมาสร้างความเสียหายให้ประเทศเท่าไหร่ จะแสดงความรับผิดชอบอย่างไร ถ้าคิดได้คงจะเป็นอานิสงส์แก่ตัวเอง วันนี้ตนไม่ได้มาซ้ำเติม แต่ น.ส.ยิ่งลักษณ์ต้องสำนึกได้แล้ว,นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า อดีต ส.ส.และแกนนำเสื้อแดงอย่าคิดเลยเถิดว่าพรรคประชาธิปัตย์ซ้ำเติม น.ส.ยิ่งลักษณ์ หลังถูก สนช.ถอดถอน แต่พูดไปตามหลักการของคดีบุคคลสำคัญถูกตัดสินโทษคดีร้ายแรง 90 เปอร์เซ็นต์ ศาลจะมีคำสั่งห้ามเดินทางออกนอกราชอาณาจักร โดยพิจารณาจากสถานภาพจำเลยหรือ ผู้ถูกกล่าวหา ซึ่งสามารถหลบหนีคดีได้ ส่วนที่แกนนำ เสื้อแดงใช้วาทกรรมว่าไม่ได้รับความเป็นธรรม เกรงจะปลุกปั่นและเข้าสู่วงจรขัดแย้งเดิมๆ เคยบอก คสช. รัฐบาลและแม่น้ำ 5 สายไปแล้วว่าควรต้องแก้ 3 ปัญหา ใหญ่คือ ต้องอธิบายความหมายหรือคำจำกัดความของคำว่าประชาธิปไตย เรื่องความยุติธรรมว่าคืออะไร ที่ง่ายต่อการถูกนำไปบิดเบือนปลุกระดมมวลชน และอธิบายคำว่าหลักเสียงข้างมาก ที่เพื่อไทยระบุว่ามีขบวนการไล่ล่าคนตระกูลชินวัตรก็ยากจะเปลี่ยนความคิด เพราะถูกปลูกฝังมาเพื่อปลุกระดม และจะเป็นอุปสรรคต่อการปรองดองของเขาคือ ทุกอย่างต้องเจ๊ากันไป คือเซตซีโร่เริ่มนับที่ศูนย์ใหม่ แต่มันขัดกับหลักการปรองดองของสากล ที่ต้องเริ่มจากพิสูจน์ข้อเท็จจริงว่าใครถูกใครผิด แล้วใช้กระบวนการศาล ตัดสิน เมื่อถูกลงโทษแล้วค่อยมาเสนอเรื่องนิรโทษกรรม โดยต้องยอมรับว่าได้ทำผิด หากเป็นเช่นนี้ตนไม่ขัดข้องและจะยกมือสนับสนุนให้ด้วย,เช่นกรณี พ.ต.ท.ทักษิณ ชินวัตร ถ้ากลับเข้ามาประเทศไทยและยอมรับว่าที่ผ่านมาได้ทำผิดไปแล้ว ผมจะเป็นคนเสนอนิรโทษกรรมให้เองแต่เขามองว่าเขาไม่ผิด เมื่อไม่ผิดแล้วจะมาขอนิรโทษกรรมทำไม เช่นเดียวกับกรณี น.ส.ยิ่งลักษณ์ถ้ายอมรับว่านโยบายจำนำข้าวที่ผ่านมาทำให้ประเทศชาติเสียหายจากการทุจริตจริง ถ้ายอมรับตรงนี้ผมก็จะเสนอขอนิรโทษให้เช่นกัน เหมือนที่ผ่านมาพรรคเพื่อไทยและ นปช.ไปรวบรวมรายชื่อประชาชนเป็นล้านๆคนหอบผ้าสีแดงแบกหามไปขออภัยโทษ แต่บังเอิญประธานในพิธีไม่ได้ร่วมลงในชื่อเหล่านั้นด้วยคือ พ.ต.ท.ทักษิณ แล้วจะพระราชทานอภัยโทษให้ใคร นายนิพิฏฐ์กล่าว,ที่ศูนย์ราชการเฉลิมพระเกียรติ อาคารบี พระสุวิทย์ ธีรธัมโม หรือหลวงปู่พุทธะอิสระ เจ้าอาวาสวัดอ้อน้อย จ.นครปฐม กล่าวในงานเสวนาจากเส้นทางพุทธะแจ้งวัฒนะวิถี สู่การปฏิรูปประเทศว่า เพื่อสอบถามความคิดเห็นจากภาคประชาชน แล้วรวบรวมให้สภาปฏิรูปแห่งชาติ รวมถึงแนวทางการปฏิรูปที่คิดไว้ตั้งแต่การชุมนุมเวทีแจ้งวัฒนะ คือ จัดตั้งองค์กรภาคประชาชนตรวจสอบภาครัฐ จึงอยากเสนอนายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญว่า นอกจากมีสมัชชาพลเมืองแล้ว อยากเพิ่มเติมให้มีสถาบันการเมืองแห่งชาติ และสมัชชาศีลธรรม คุณธรรม ทำงานควบคู่กันทั้ง 3 องค์กร ตรวจสอบผู้ที่จะเข้ามาเป็นนักการเมือง หากปฏิรูปไปแต่คนไม่ทำตาม ถ้าเขียนกรอบให้ดีขนาดไหน การปฏิรูปก็ไม่เกิด ดังนั้นระยะเวลาที่ คสช.ระบุจะอยู่ทำงาน 1-2 ปี ยังไม่เพียงพอ เพราะปัญหาในประเทศมีมายาวนาน จึงขอวิงวอนต่ออายุให้คสช.อยู่ต่อไปอีกอย่างน้อย 2 ปีเศษ เพื่อทำหน้าที่กวาดขยะของบ้านเมืองให้สะอาด และเข้าสู่ระบบระเบียบก่อนคืนอำนาจสู่ประชาชน,หลวงปู่พุทธะอิสระกล่าวอีกว่า กรณีมติ สนช. ถอดถอน น.ส.ยิ่งลักษณ์ ชินวัตร อดีตนายกฯ และไม่ถอดถอนนายสมศักดิ์ เกียรติสุรนนท์ อดีตประธานรัฐสภา และนายนิคม ไวยรัชพานิช อดีตรองประธานรัฐสภา ถือว่าถูกต้องแล้ว เพราะ น.ส.ยิ่งลักษณ์กระทำความผิดชัดเจน แต่สำหรับนายสมศักดิ์และนายนิคม ถือเป็นการสร้างความปรองดอง ไม่เช่นนั้นอาจเป็นน้ำผึ้งหยดเดียวกระทบไปอีกกว่า 300 คน เชื่อว่าคสช.เอาอยู่ไม่เกิดความวุ่นวาย เพราะประชาชนส่วนใหญ่พึงพอใจการทำงาน และถ้าแก้ปัญหาเศรษฐกิจได้ คนส่วนใหญ่จะหันมาปกป้อง คสช.ด้วย,นายคำนูณ สิทธิสมาน โฆษกกรรมาธิการ (กมธ.)ยกร่างรัฐธรรมนูญ กล่าวถึงการพิจารณาร่างรัฐธรรมนูญในวันที่ 26 ม.ค.ว่า ที่ประชุมจะพิจารณาหมวดองค์กรตรวจสอบการใช้อำนาจรัฐ ในบททั่วไป ในส่วนของคณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานตรวจเงินแผ่นดิน (สตง.) คณะกรรมการการเลือกตั้ง (กกต.) ต่อเนื่องจากการประชุมครั้งก่อน ในประเด็นเกี่ยวกับการขัดกันซึ่งผลประโยชน์ เรื่องการรายงานแสดงบัญชีทรัพย์สินและหนี้สินที่จะเพิ่มหลักการใหม่ เรื่องที่จะก้าวข้ามไปถึงการตรวจสอบในส่วนภาคเอกชนว่า จะทำได้มากน้อยแค่ไหนและการถอดถอนบุคคลออกจากตำแหน่งที่ยังคงตามกรอบเดิมของรัฐธรรมนูญปี 50 ที่จะลงในรายมาตรา,วันเดียวกัน สวนดุสิตโพล มหาวิทยาลัยราชภัฏสวนดุสิต สำรวจความคิดเห็นประชาชนเรื่องหลังรัฐประหาร เมื่อวันที่ 22 พ.ค.57 อะไรที่ดีขึ้น อะไรที่แย่ลง ระหว่างวันที่ 20-24 ม.ค.58 โดยสิ่งที่คิดว่าดีขึ้น พบว่าร้อยละ 84.97 บ้านเมืองไม่มีเหตุการณ์ความวุ่นวาย ไม่มีการชุมนุมประท้วง ร้อยละ 83.83 ราคาน้ำมันลดลง มีการปรับขึ้นเงินเดือนราชการ ร้อยละ 79.50 ประชาชนมีความสุข สบายใจ ร้อยละ 78.82 การปราบปรามการทุจริตคอร์รัปชัน ขณะที่สิ่งที่ประชาชนคิดว่าแย่ลง ร้อยละ 87.24 ระบุว่าของแพง ค่าครองชีพสูง พ่อค้าแม่ค้าฉวยโอกาสขึ้นราคาสินค้า ร้อยละ 80.18 การจำกัดสิทธิเสรีภาพ การแสดงความคิดเห็น ร้อยละ 76.08 ภาพลักษณ์ของประเทศในสายตาต่างชาติ ร้อยละ 65.15 ราคาผลผลิตทางการเกษตรตกต่ำ การส่งออกยังไม่ดี เมื่อถามว่าประชาชนได้อะไรจากการรัฐประหารครั้งนี้ ร้อยละ 77.09 บ้านเมืองสงบสุข ทำให้สบายใจ ไม่เครียด ร้อยละ 76.99 รัฐบาลใส่ใจปัญหาชีวิตความเป็นอยู่ของประชาชนมากขึ้น ร้อยละ 71.98 จัดกิจกรรมคืนความสุขให้ประชาชน ส่วนประเทศไทยได้อะไรจากการรัฐประหาร ร้อยละ 82.23 ตอบว่าบ้านเมืองสงบเรียบร้อย ร้อยละ 79.73 มีการตรวจสอบและดำเนินการกับผู้ที่กระทำผิดทุจริตคอร์รัปชันอย่างเป็นรูปธรรม ร้อยละ 74.94 ฟื้นฟูและพัฒนาประเทศทั้งการเมือง เศรษฐกิจ สังคมให้เป็นระบบขึ้น ร้อยละ 73.58 ผู้นำที่เป็นทหาร มีความเด็ดขาด จริงจัง,ศูนย์สำรวจความคิดเห็นนิด้าโพล สถาบันบัณฑิตพัฒนบริหารศาสตร์ (นิด้า) เปิดเผยผลสำรวจความคิดเห็นประชาชนเรื่องแม่น้ำ 5 สาย ประกอบด้วย คสช. สนช. รัฐบาล สปช.และกรรมาธิการยกร่างรัฐธรรมนูญ ระหว่างวันที่ 22-23 ม.ค. เกี่ยวกับการทำงานของแม่น้ำทั้ง 5 สาย พบว่าร้อยละ 42.64 ระบุว่าสามารถทำงานประสานสอดคล้องกันได้ดี เพราะต่างต้องการเห็นการพัฒนาของประเทศไปในทิศทางเดียวกันอยู่แล้ว แต่ละฝ่ายถูกแต่งตั้งและอยู่ภายใต้การบริหารการทำงานของรัฐบาล ร้อยละ 30.80 ค่อนข้างประสานสอดคล้องกัน ร้อยละ 12.16 ไม่ค่อยประสานสอดคล้องกัน เพราะแต่ละฝ่ายมีรูปแบบการทำงานแตกต่างกันอยู่แล้ว และอาจมีเรื่องของผลประโยชน์เข้ามาเกี่ยวข้องด้วย เมื่อถามถึงความคิดเห็นของประชาชนที่มีต่อกรณีที่รัฐบาลไม่สนใจมติ สปช. เรื่องการไม่เห็นด้วยกับข้อเสนอการเปิดสัมปทานปิโตรเลียมรอบที่ 21 และจากกรณีที่กรรมาธิการยกร่างรัฐธรรมนูญไม่ใส่ใจในข้อเสนอการปฏิรูปโครงสร้างการเมืองของ สปช. พบว่าร้อยละ 46.40 ระบุว่าเป็นเรื่องปกติของสังคมประชาธิปไตยต้องมีความคิดเห็นต่าง ร้อยละ 18.96 เป็นสิทธิของรัฐบาลและกรรมาธิการยกร่างรัฐธรรมนูญที่ไม่ต้องทำตาม สปช.,อีกเรื่อง ผู้สื่อข่าวรายงานจากกระทรวงมหาด-ไทยว่า จากกรณีที่สำนักงานการตรวจเงินแผ่นดิน (สตง.)และคณะกรรมการป้องกันและปราบปรามการทุจริตแห่งชาติ (ป.ป.ช.) ตรวจสอบพบความผิดปกติในการจัดซื้อปุ๋ยและยาปราบศัตรูพืช ที่แพงเกินจริงในพื้นที่หลายจังหวัด ขณะนี้ สตง.ได้ชี้มูลความผิดทางแพ่งกับข้าราชการกระทรวงมหาดไทยหลายจังหวัดแล้ว เนื่องจากทำให้รัฐเกิดความเสียหาย โดยใช้งบภัยพิบัติจัดซื้อยาปราบศัตรูพืช ทั้งที่ไม่มีภัยเกิดขึ้นจริง บางจังหวัดใช้งบประมาณสูงถึงกว่าพันล้านบาท การจัดซื้อดังกล่าวเกิดขึ้นในช่วงปี 2554-2555 ที่จังหวัดในภาคเหนือและภาคตะวันออกเฉียงเหนือรวม 22 จังหวัด ขั้นตอนต่อไป สตง. จะส่งข้อมูลให้ ป.ป.ช.ซึ่งบางกรณี ป.ป.ช.อยู่ในขั้นตอนการตั้งคณะอนุกรรมการไต่สวน เพื่อให้ผู้ถูกกล่าวหาแก้ข้อกล่าวหา จากนั้นจึงจะเข้าสู่การพิจารณาของคณะกรรมการ ป.ป.ช.ชุดใหญ่ เมื่อมีการพิจารณาเรียบร้อยแล้ว ป.ป.ช.จึงจะส่งเรื่องมาที่ผู้บังคับบัญชาของกระทรวงมหาดไทย นำเรื่องเข้าสู่ที่ประชุมคณะอนุกรรมการข้าราชการพลเรือน (อ.ก.พ.) กระทรวงมหาดไทย เพื่อลงโทษทางวินัยร้ายแรง เช่น ให้ออกหรือไล่ออกภายใน 30 วัน,ผู้สื่อข่าวรายงานอีกว่า มีกระแสข่าวว่าระหว่างกระบวนการสอบสวนและรอการลงโทษ กระทรวงมหาดไทยได้ขอตำแหน่งในอัตราพิเศษจากคณะกรรมการข้าราชการพลเรือน (ก.พ.) เพื่อรองรับให้ย้ายกลุ่มคนที่จะถูกลงโทษทางวินัยก่อน เช่น ผู้ว่าฯ อดีตรองผู้ว่าฯที่ดำรงตำแหน่งผู้ว่าฯขณะนี้ประมาณกว่า 10 คน ที่ยังไม่เกษียณอายุราชการเข้ามาประจำกระทรวง ดังนั้น เร็วๆ นี้จะมีการแต่งตั้งโยกย้ายผู้ว่าฯแทนตำแหน่งที่ว่าง และโยกสลับในระดับบริหารสูง (ซี 10) เช่น ผู้ว่าฯ ผู้ตรวจราชการกระทรวงมหาดไทยอีกลอตใหญ่,วันเดียวกัน นายทศพล ขวัญรอด ประธานภาคีเครือข่ายเกษตรกรชาวสวนยางและสวนปาล์ม 16 จังหวัดภาคใต้ ให้สัมภาษณ์ถึงการแก้ปัญหาราคายางพาราตกต่ำว่า ขณะนี้มีเรื่องใหม่โผล่ออกมาเหม็นโฉ่ รู้กันทั้งกระทรวงเกษตรฯ เรื่องการขายสต๊อกยางให้บริษัท ไห่หนานของจีน ส่งผลให้ราคายางตกต่ำอย่างต่อเนื่อง เพราะเกิดจากการลงนามสัญญาซื้อขายยางกับเอกชนจีน คือ บริษัทไห่หนาน รับเบอร์ (Hainan rubber) 2.1 แสนตัน ในสัญญาเลขที่ กษ. เลขที่ 002/2557 ตกลงซื้อยางแผ่นรมควัน 176,000 ตัน และยางแท่ง STR 32,000 ตัน ในสัญญาระบุบริษัทไห่หนานจะต้องซื้อยางแผ่นรมควันคุณภาพ 100% ในราคา FOB ที่ราคา กก.ละ 63.56 บาท และหักค่าใช้จ่ายอื่น กก.ละ 3.30 บาท เป็นราคาซื้อขายหน้าโกดังที่ราคา 60.26 บาท ส่วนราคายาง STR ซื้อขาย กก.ละ 55.50 บาท และหักค่าใช้จ่ายอื่น เป็นราคาซื้อขายหน้าโกดังที่ กก.ละ 52.20 บาท แต่กลับมีสัญญาแนบท้ายสอดไส้มาอีก 1 ฉบับ ให้ใช้ราคา FOB กรุงเทพฯ ของยางอัดก้อน ณ วันที่ลงนามในหนังสือแสดงเจตนาโดยระบุว่าเป็นวันที่ 13 ต.ค.57 กก.ละ 50.95 บาทเป็นฐานราคาซื้อ,นายทศพลกล่าวว่า ขณะที่หลักเกณฑ์ปรับลด ยางเสียรูปทรง ปรับลด กก.ละ 0.28 บาท ยางมีราสนิมและมีความชื้น ใช้ฐานปรับราคาที่ กก.ละ 0.97 บาท ยางที่มีราสีขาว และความชื้นสูง ใช้ฐานราคาปรับลดที่ กก.ละ 4.84 บาท ทำให้รัฐบาลไทยเสียเปรียบอย่างมาก เพราะยึดที่ราคา กก.ละ 50.95 บาท ไม่ใช่ราคาที่มีการลงนามที่ 63.56 บาท จนถึงขณะนี้ส่งมอบยางพาราให้กับบริษัทไห่หนานจริง 377 ตัน จากที่เปิด LC ไว้ 2,000 ตัน ยางทั้งหมดที่ส่งมอบถูกระบุว่าไม่มีคุณภาพต้องปรับลดลงอีก 4.84 บาท ทำให้ราคาอยู่ที่ กก.ละ 46.47 บาท ทั้งที่ก่อนหน้านี้กรมวิชาการรับรองคุณภาพ การลงนามซื้อขายดังกล่าว มีการรายงานต่อ ครม.ก่อนเสนอเข้าที่ประชุม ครม.แต่กลับไม่มีการทักท้วง ส่งผลให้ราคายางพาราตกต่ำอย่างต่อเนื่อง หากส่งมอบยางทั้งหมด 2.1 แสนตัน ตามสัญญาแนบท้ายมาอาจส่งผลให้รัฐบาลเสียหายมากกว่า 3,000 ล้านบาท
ป.ป.ช.ขู่ประสานพนักงานสอบสวนออกหมายจับ ยิ่งลักษณ์ หากเผ่น หนีคดีอาญาจำนำข้าว เดินเครื่องสอยต่อ 38 อดีต ส.ว. แก้ รธน.มิชอบ ปานเทพ-วิชัย ยันฐานความผิดต่างกัน
ถอดถอน,ยิ่งลักษณ์ ชินวัตร,อัยการสูงสุด,จำนำข้าว,สรรเสริญ พลเจียก,ป.ป.ช.,หลบหนี